પાલનપુરથી પંદર કિલો મિટરના અંતરે ગોળા ગામ આવેલુ છે. આ ગામનો ઇતિહાસ કઇક અલગ છે. ગામમાં ડુંગર વચ્ચે એક ગુફા આવેલી છે. આ જગ્યા વર્ષો પહેલા અવાવર સ્થિતીમાં પડેલી હતી. ગામલોકો પણ ડુંગરની ગુફાની જગ્યા ઉપર જતા થથરતા હતા. ત્યારબાદ અહી આવેલા મહંત શ્રી રામચરણદાસજી મહારાજએ આ જગ્યાની ગુફામાં તપ કર્યુ હતુ. અને ખોદકામ દરમિયાન પૌરાણીક મૂર્તિઓ મળી આવી હતી. જેથી આ જગ્યા ઉપર દૈવી શક્તિનો વાસ હોવાની અનુભૂતી થઇ હતી. જેથી અહિંયા બજરંગ ગઢ ધામ ઉભુ કરવામાં આવ્યુ હતુ. ત્યારબાદ ધીમે ધીમે ભાવિક ભકતો પણ આ ધામ ઉપર આવતા થયા હતા. અને માનેલી માનતાઓ પુરી થતાં ભક્તોને બજરંગ ગઢ ધામ ઉપરની આસ્થા અતૂટ બની હતી. ત્યારબાદ મહંતશ્રી રામચરણદાસજીનું નિધન થતા તેમની સમાધી બનાવવામાં આવી છે. જે બાદ અલૌકિક શક્તિ ધરાવતા મહંતશ્રી મુનીજી મહારાજ ગાદીપતી તરીકે આવ્યા છે. જેમની અનન્ય ભક્તિની સુવાસ ચોતરફ પ્રસરી રહી છે. જેઓ ભોજન ગ્રહણ કરતા નથી અને છેલ્લા વીસ વર્ષથી મૌનવ્રત ધારણ કરી તપ કરી રહ્યા છે. દુર-દુરથી ભક્તો બજરંગ ગઢના ધામે આવી માનતા રાખે છે. જે ભક્તોને વિધિ વિધાન સ્લેટમાં લખી રહ્યા છે. જ્યા મંગળવારે બજરંગ ગઢ ધામના મંદિરના પ્રાણ પ્રતિષ્ઠા દિવસની ઉજવણી કરવામાં આવી હતી. આ પ્રસંગે હવન યોજવામાં આવ્યો હતો. જેમાં બાલુદ્રા ગામના મહંત મુનીજી મહારાજ, અંબાજી કોટેશ્વરના મહંત ડો. વિશ્મભરદાસજી મહારાજ અને ગોળાના મહંત મુનીજી મહારાજએ હવનમાં આહુતી આપી હતી.જેમાં મોટી સંખ્યામાં ભાવિક ભક્તો હાજર રહ્યા હતા.